Plaasaanval: Boere by hof waar beskuldigdes verskyn | Netwerk24
Plaasaanval: Boere by hof waar beskuldigdes verskyn
Deur Cara-Lee Dorfling 05 Maart 2021 15:13
'n Paar boere van die Kirkwood-distrik in die Oos-Kaap, het Vrydagoggend saamgetrek by die plaaslike landdroshof, waar drie beskuldigdes in verband met 'n plaasaanval vroeër die week verskyn het.
Die drie beskuldigdes is vasgetrek op die R75 naby Kariega (Uitenhage), sowat 'n uur nadat Johannes de Lange, 'n boer van die distrik, vroeg Woensdagoggend deur minstens vyf mans in sy huis op die plaas oorval is.
Netwerk24 het vroeër berig een van die aanvallers is tydens die voorval noodlottig gewond. De Lange het ernstige beserings opgedoen weens messteke aan sy bolyf en is sedertdien in 'n hospitaal. Na verneem word, sal hy moontlik nog die naweek in die hospitaal deurbring.
Intussen het drie beskuldigdes Vrydagoggend in die landdroshof verskyn op aanklagte van onder meer huisbraak en poging tot moord.
Die saak is tot volgende Vrydag uitgestel dat die beskuldigdes regshulp kan kry en moontlik met 'n borgtogaansoek begin. Tot dan is hulle by die St. Albans-gevangenis, aan die buitewyke van Gqeberha (Port Elizabeth), in aanhouding.
Hennie Ehlers, De Lange se buurman en een van die boere wat Vrydag by die hof was, sê die gemeenskap het saamgetrek om die erns van die saak te beklemtoon. Hy sê die vreedsame optrede was ook 'n poging om aan die staatsaanklaer te wys dat hulle gekant is teen borgtog vir die beskuldigdes.
'n Soortgelyke saamtrek word beplan vir volgende Vrydag, wanneer die beskuldigdes hul tweede hofverskyning maak.